title: Ballade morale
text: # Ballade morale
  
  ﻿D’une dague forte et aigüe Soit-il frappé parmy l’eschine, Et ait tousjours une sansue Attachée à sa poitrine, Et attainct d’une coulevrine Entre le nez et le menton, Ou qu’en prison vive en famine, Qui autruy blasme sans raison.
  
  ﻿Son giste soit emmy la rue, Tout nud qluand il fera bruyne, Sur pel de heriçon pointue, Couvert d’une clère estamine ; De vent de bise sa courtine, Et soit mors d’ung escorpion, Ou qu’en prison vive en famine, Qui autruy blasme sans raison.
  
  ﻿Sa chair soit detrenchée menue Plus qu’au moulin n’est la farine, Ou de gros nerfz soit bien batue, Ou couche nud sur tas d’espine : Et affin que plus tost il fine, Son corps soit remply de poison,
  
  Ou qu’en prison vive en famine,
  
  Qui autruy blasme sans raison.
  
  ﻿Prince, soit mis en la gehaine Dix fois le jour comme ung larron,
  
  Ou qu’en prison vive en famine,
  
  Qui autruy blasme sans raison.
  
  